বাংলাদেশে আজ চাঁদ দেখা গেলে কাল ঈদ। মধ্যপ্রাচ্যে আজ পালিত হচ্ছে ঈদ-উল-ফিতর। তাই সময় নেই দোকানিদেরও। শেষ মুহূর্তের কেনাকাটা সারতে ব্যস্ত সময় পার করছেন ক্রেতা-বিক্রেতারা। ঈদকে সামনে রেখে শেরপুর শহরের নিউ মার্কেট, গোয়ালপট্টি, বুলবুল সড়ক, নয়ানিবাজার, তেরাবাজার, কাকলী মার্কেট ও পৌরশপিং কমপ্লেক্সের দোকানগুলোতে রয়েছে ক্রেতাদের উপচে পড়া ভিড়। সকাল থেকে গভীর রাত পর্যন্ত ক্রেতারা এ মার্কেট থেকে ও মার্কেটে ঘুরছেন নিজেদের পছন্দের পোশাক কিনতে। সাধ্যের মধ্য থেকে কেনাকাটা করতে অনেকে আবার শপিংমল ছেড়ে ফুটপাতের দোকানগুলোতে ভিড় করছেন।